କର୍ମଚାରୀଙ୍କୁ ଅନୁକମ୍ପାଃ ୩ବର୍ଷ ହେଲା ଗାଦି ମାଡ଼ି ବସିଛନ୍ତି\nଢେଙ୍କାନାଳ ଅଫିସ, ୧୪।୧୨-ଢେଙ୍କାନାଳ ଜିଲାର ବିଭିନ୍ନ କାର୍ଯ୍ୟାଳୟରେ ଗାଦି ମାଡ଼ି ବସି\nକର୍ମଚାରୀଙ୍କୁ ଅନୁକମ୍ପାଃ ୩ବର୍ଷ ହେଲା ଗାଦି ମାଡ଼ି ବସିଛନ୍ତି\t December 14th, 00:00 AM December 14th, 00:00 AM\nଢେଙ୍କାନାଳ ଅଫିସ, ୧୪।୧୨-ଢେଙ୍କାନାଳ ଜିଲାର ବିଭିନ୍ନ କାର୍ଯ୍ୟାଳୟରେ ଗାଦି ମାଡ଼ି ବସିଛନ୍ତି କର୍ମଚାରୀ। ସରକାରୀ ନିୟମ ଉଲ୍ଲଂଘନ କରି ୩ବର୍ଷରୁ ଊର୍ଦ୍ଧ୍ୱ ସମୟ ଧରି କାର୍ଯ୍ୟରତ କର୍ମଚାରୀଙ୍କ ବଦଳିରେ ପାତରଅନ୍ତର ନୀତି ଅବଲମ୍ବନ କରାଯାଉଛି। ସୂଚନା ଅଧିକାର ଆଇନ (ଆର୍ଟିଆଇ)ରେ ହସ୍ତଗତ ହୋଇଥିବା ତଥ୍ୟରେ ଏପରି ହଟଚମଟ ପଦାକୁ ଆସିଛି। ଏହାର ନିରପେକ୍ଷ ତଦନ୍ତ ଦାବି କରିଛନ୍ତି ଜିଲା ସୂଚନା ଅଧିକାର ଅଭିଯାନ ଆବାହକ ପ୍ରିୟବ୍ରତ ଗଡ଼ନାୟକ। ଖିଲାପି କର୍ମଚାରୀଙ୍କ ବିରୋଧରେ ଦୃଢ଼ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ଗୁରୁବାର ସନ୍ଧ୍ୟାରେ ସେ ଜିଲାପାଳଙ୍କୁ ଲିଖିତ ଭାବେ ଜଣାଇଛନ୍ତି। ଗତ ଜୁଲାଇ ୧୪ରେ ଓଡ଼ିଶା ରାଜସ୍ବ ବିଭାଗ ପକ୍ଷରୁ ଜିଲା କାର୍ଯ୍ୟାଳୟକୁ ଚିଠି ନଂ. ୨୨୮୦୧ରେ ବଦଳି ସମ୍ପର୍କିତ ନିର୍ଦ୍ଦେଶନାମା ଜାରି କରାଯାଇଥିଲା। ୩ବର୍ଷରୁ ଊର୍ଦ୍ଧ୍ୱ ସମୟ ଧରି ଗୋଟିଏ କାର୍ଯ୍ୟାଳୟରେ କାର୍ଯ୍ୟରତ ମୁଖ୍ୟ କିରାଣି, ବରିଷ୍ଠ କିରାଣି, କନିଷ୍ଠ କିରାଣି, ରାଜସ୍ବ କ୍ଷେତ୍ର ପରିଦର୍ଶକ, ରାଜସ୍ବ ନିରୀକ୍ଷକ ଏବଂ ଅମିନଙ୍କୁ ବଦଳି କରିବାକୁ ଏଥିରେ ଦର୍ଶାଯାଇଥିଲା। ଜୁଲାଇ ୩୧ ସୁଦ୍ଧା ଅତିରିକ୍ତ ଜିଲାପାଳଙ୍କ ଦ୍ୱାରା ୨୦୨ କର୍ମଚାରୀଙ୍କ ମଧ୍ୟରୁ ୧୦୪ଜଣଙ୍କୁ ଅନ୍ୟତ୍ର ବଦଳି କରାଯାଇଛି। ତେବେ ଉକ୍ତ ବଦଳିରେ ସ୍ବଚ୍ଛତା ଅବଲମ୍ବନ କରାଯାଇନାହିଁ। ଜିଲା କାର୍ଯ୍ୟାଳୟରେ ଥିବା ୨୨ ବରିଷ୍ଠ କିରାଣିଙ୍କ କେବଳ ବିଭାଗ ପରିବର୍ତ୍ତନ କରାଯାଇଛି। ସେହିପରି ୩ଜଣ ରାଜସ୍ବ କ୍ଷେତ୍ର ନିରୀକ୍ଷକଙ୍କ ମଧ୍ୟରୁ ୨ଜଣ, ୨୨ ଆର୍ଆଇଙ୍କ ଭିତରୁ ୧୬, ୩୭ ଉପରାଜସ୍ବ ନିରୀକ୍ଷକଙ୍କ ମଧ୍ୟରୁ ୧୯ ଏବଂ ୩୭ ଅମିନଙ୍କ ମଧ୍ୟରୁ କେବଳ ୮ଜଣଙ୍କ ବଦଳି କରାଯାଇଛି। ଗୋଟିଏ ସ୍ଥାନରେ ୩ବର୍ଷ ପୂରଣ କରିଥିବା ଅନ୍ୟ କର୍ମଚାରୀଙ୍କୁ କେଉଁ ସ୍ବାର୍ଥରେ ବଦଳି କରାଯାଇନାହିଁ ସେ ନେଇ ପ୍ରଶ୍ନ ଉଠାଇଛନ୍ତି ପ୍ରିୟବ୍ରତ। ଅନ୍ୟପଟେ ପ୍ରିୟବ୍ରତଙ୍କୁ ମିଳିଥିବା ତଥ୍ୟର ଚିଠିରେ (ନଂ. ୧୮୧୬) ବଦଳିର ଅବଧି ସୀମା ଅକ୍ଟୋବର ୪ ଦର୍ଶାଯାଇଛି। ଇତିମଧ୍ୟରେ ୪ସପ୍ତାହରୁ ଊର୍ଦ୍ଧ୍ୱ ସମୟ ଅତିକ୍ରାନ୍ତ ହୋଇଗଲାଣି। ତଥାପି କର୍ମଚାରୀଙ୍କ ବଦଳି ପ୍ରସଙ୍ଗରେ ପ୍ରଶାସନିକ ନୀରବତା ପ୍ରଶ୍ନବାଚୀ ସୃଷ୍ଟି କରିଛି। ରାଜସ୍ବ ବିଭାଗ ନିର୍ଦ୍ଦେଶକୁ ଖୋଲାଖୋଲି ଉଲ୍ଲଂଘନ କରି ଅନେକ କର୍ମଚାରୀଙ୍କୁ ଅହେତୁକ ଅନୁକମ୍ପା ପ୍ରଦର୍ଶନ କରାଯାଇଥିବା ଅଭିଯୋଗ କରିଛନ୍ତି ସୂଚନା ଅଧିକାର ଅଭିଯାନର ଆବାହକ। ଏ ସଂକ୍ରାନ୍ତରେ ସେ ଜିଲାପାଳଙ୍କୁ ଜଣାଇବା ସହ ଏହାର ନକଲ ମୁଖ୍ୟ ଶାସନ ସଚିବ, ରାଜସ୍ବ ସଚିବ, ସମ୍ବଲପୁର ରାଜସ୍ବ ଆୟୋଗଙ୍କ ନିକଟକୁ ପଠଇଛନ୍ତି। ଏ ନେଇ ଜିଲାପାଳ ଭୂପେନ୍ଦ୍ର ସିଂ ପୁନିଆ କୁହନ୍ତି, ଘଟଣାକୁ ନେଇ ଅଭିଯୋଗ ଆସିଛି। ବଦଳିର ସମୟ ପୂରିଯାଇଛି। ଅଭିଯୋଗ ଉପରେ ସମ୍ପୂର୍ଣ୍ଣ ଯାଞ୍ଚ ଓ ଅନୁଧ୍ୟାନ କରାଯିବାପରେ ଯାହା ପଦକ୍ଷେପ ଗ୍ରହଣ କରାଯିବ।
